钦定古今图书集成/历象汇编/岁功典/第082卷 > 《遵生八笺》 > 十月事宜
## 钦定古今图书集成/历象汇编/岁功典/第082卷 > 《遵生八笺》 > 十月事宜

《孝经纬》曰：“立冬后十五日，斗指亥，为小雪。天地积阴，
温则为雨，寒则为雪。时言小者，寒未深而雪未大也。
律应锺，锺者，动也，言物应阳而动下藏也。辰亥，亥者，
劾也，言时阴气劾杀万物也。”《西京杂记》曰：“十月为正，
阴曰阴。”《月要纂》曰：“上冬。”

是月天道南行，作事出行宜正南方，吉。不宜用亥日，
犯月建，不吉。

十六日，天仓开，宜入山修道。

又曰：“初十日、十三日宜拔白。”

《五行书》曰：“是月亥日，食饼，令人无病。”

是月宜进枣汤，其方取大枣去皮核，于文武火上翻
覆焙香，然后泡作汤服。

《摄生图》曰：“初一日宜修成福斋，初五日修三会斋，勿
行谴责。”

《四时纂要》：“逐瘟方：地黄八两，巨胜子一升，二物熬烂，
牛膝、五加皮、地骨皮各四两，官桂、防风各二两，仙灵
皮三两，用牛乳五两，同甘草汤浸三日，以半升同乳
拌仙灵皮，磁瓶盛入，炊食上蒸之，待其牛乳尽出，方
以暖水净淘碎如麻豆，同前药细锉，入布袋盛之，浸
于二斗酒中。五日后取看，味重取去药渣，十月朔饮”
至冬至日止。忌葱蒜臭物。

决明子主青盲，目淫觜，赤白膜痛泪，又疗唇口青色。
十月十日采，阴干，百日可服。

又云：“是月取枸杞子，清水洗净，沥干研烂，以细布袋
盛，榨出汁水，去渣，慢火熬膏，勿令黏底，候少稠即以
瓦器盛之，蜡纸密封，勿令透气，每朝酒调一二匙服
之，夜卧再服，百日轻身壮气，耳目聪明，须发乌黑。”
冬三月戊寅、己卯、癸酉、辛巳、丁亥，及壬丙、戊癸，宜炼
丹药。

是月宜服枣汤、锺乳酒、枸杞膏、地黄煎等物，以养和
中气。

《云笈七签》曰：“十月十四日，取枸杞煎汤沐浴，令人光
泽不病。初一日、十八日，并宜沐浴吉。”

《修真指要》曰：“十五日下元吉辰，可修谢过斋。”

《经验方》：“是月上亥日采枸杞子二升，采时面东再捣
生地黄汁三升，以好酒五升同搅，均三味，共入磁瓶
内，密封三重，浸二十一日，安置立春前三日，每早空
心饮一杯，至立春后须发皆黑，补益精气，轻身无比。
忌食萝卜。”

《太清草本方》云：“槐子乃虚星之精，是月上巳日采而
吞之，每服二十一粒，去百病，长生通神。”

是月宜食芋无碍。